
REPUBLIKA HRVATSKA 
Općinski sud u Osijeku 
Europska avenija 
31000  Osijek 					         Poslovni broj: P Ob-482/2024-46
          
                                                              
U  I M E  R E P U B L I K E  H R V A T S K E

P R E S U D A
					 

 Općinski sud u Osijeku, po sutkinji toga suda Jadranki Oroz, u pravnoj stvari tužitelja-protutuženika M. B., OIB: …, iz C., …, boravište u D. M., …, zastupan po pun. T. R., odvjetnici u O., protiv tuženice-protutužiteljice T. B., OIB: …, iz Š., …, zastupana po pun. V. M. D., odvj. u OD …, uz sudjelovanje mlt. Š. B., OIB: …, zastupan po posebnoj skrbnici A. H., dipl. iur. Centra za posebno skrbništvo, Podružnica O., radi razvoda braka s mlt. djetetom, nakon održane i zaključene glavne rasprave 11. rujna 2026., sa koje je javnost isključena, u nazočnosti pun. stranaka i posebne skrbnice, objavljene dana 20. listopada 2026., 
                                               

p r e s u d i o   j e


I. Brak sklopljen dana ... u D. M., upisan u maticu vjenčanih, matičnog područja D. M., pod rednim brojem … za … godinu između: 

tužitelja M. B., OIB: …, rođenog ... u V., sin I. i E., i

tuženice T. B., r. P., OIB: …, rođene ... O., kći D. i M.,

razvodi se temeljem članka 51. stavak 1. točka 2. i 3. Obiteljskog zakona („Narodne novine“ broj: 103/2015., 98/2019., 47/2020., 49/2023 i 156/2023.)

II. Roditelji M. B., OIB: …, i T. B., OIB: …, će zajednički i sporazumno ostvarivati roditeljsku skrb nad svojim maloljetnim djetetom Š. B., OIB: … (rođ. ...). 

III.   Maloljetno dijete Š. B. će stanovati sa majkom T. B. na njezinoj adresi stanovanja u Š., ...

IV.  Osobni odnosi mlt. Š. B. s ocem M. B. će se ostvarivati na slijedeći način:

        -  svaki drugi vikend od petka poslije škole djeteta do nedjelje u 18:00 sati na način da će otac doći po dijete u školu i vratiti ga na adresu stanovanja sa majkom,

       -  pola proljetnih i zimskih praznika, 

       - 15 dana u kontinuitetu tijekom mjeseca kolovoza, pa i više od toga sukladno dogovoru roditelja,

       - Božićne blagdane (Badnjak i Božić) i Uskrsne blagdane (Uskrs i Uskrsni ponedjeljak) mlt. dijete će provesti jedan dan sa ocem, a drugi dan sa majkom, s tim što će ove 2026. godine Badnjak provesti s majkom, a Božić s ocem, a slijedeće 2027. godine Badnjak će provesti s ocem, a Božić s majkom i dalje naizmjenično, dok će 2027. godine Uskrs provesti s ocem, a Uskrsni ponedjeljak s majkom, dok će 2028. godine Uskrs provesti s majkom, a Uskrsni ponedjeljak s ocem i dalje naizmjenično, 
        
       - naizmjenično vjerske blagdane koji su neradni, državne praznike i posebne prigode (rođendan djeteta i članova obitelji, obiteljska slavlja), 

a sve sa obvezom oca da dijete preuzme na adresi majke i po isteku vremena druženja vrati ga na adresu majke ili prema dogovoru roditelja,
         
       -  roditelj kod kojeg mlt. dijete boravi je dužan omogućiti djetetu neometani telefonski kontakt ili video poziv sa drugim roditeljem u vremenu od 19,30 sati do 20,00 sati u skladu sa mogućnostima mlt. djeteta i roditelja.

V.     Nalaže se ocu M. B., OIB: …, da na ime uzdržavanja djeteta Š. B., OIB: …, doprinosi iznos od 400,00 eura (slovima: četiristotineeura) mjesečno, počev od podnošenja tužbe, odnosno od 8. studenoga 2024., pa ubuduće dok za to postoje zakonski uvjeti, time da dospjele obroke isplati odjednom u roku od 15 dana, a dospijevajuće do zadnjeg dana u mjesecu za tekući mjesec, zajedno sa pripadajućim zakonskim zateznim kamatama tekućim od dospijeća svakog pojedinog neplaćenog iznosa uzdržavanja pa do isplate u visini stope koja se određuje za svako polugodište uvećanjem referentne stope za 3 postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve na tekući račun majke i zakonske zastupnice mlt. djeteta T. B., sve u roku od 15 dana. 

VI.     Odbija se zahtjev tuženice u dijelu za plaćanjem uzdržavanja mlt. djeteta počev od 1. kolovoza 2023. do podnošenja tužbe 8. studenoga 2024., kao neosnovan.

VII.     Svaka strana snosi svoj trošak postupka.


Obrazloženje


1. Tužitelj–protutuženik (dalje: tužitelj) je po pun. dana 8. studenoga 2024. podnio ovom sudu tužbu radi razvoda braka. Navodi da parnične stranke su dana ... sklopile brak u D. M., koji je upisan u matici vjenčanih Matičnog ureda D. M., za matično područje D. M., pod rednim brojem …, za godinu ... U braku parničnih stranaka rođeno je jedno maloljetno dijete, Š. B., rođ. ..., OIB: ... Posljednje zajedničko boravište stranaka je bilo na adresi u D. M., … Međusobni odnosi bračnih drugova teško su i trajno poremećeni, te je faktična bračna zajednica prestala krajem srpnja 2023. Tužitelj je podnio zahtjev za pokretanje postupka obveznog savjetovanja pred Hrvatskim zavodom za socijalni rad, Područnom uredu S., ali među strankama nije postignut plan o zajedničkoj roditeljskoj skrbi. Budući da je odnos parničnih stranaka visoko konfliktan, s tim da je tužena u više navrata tužitelja lažno prijavila za kaznena djela prijetnje, to tužitelj predlaže da samostalno ostvaruje roditeljsku skrb, te da mlt. Š. stanuje s ocem na adresi u D. M., … Sukladno Odluci o minimalnim novčanim iznosima potrebnim za mjesečno uzdržavanje djeteta NN 49/2024 od 26.4.2024. potrebe za mjesečno uzdržavanje djeteta mlađeg od 6 godina iznose 195,16 eura.
2. Tužena – protutužiteljica (dalje: tuženica) je u odgovoru na tužbu i protutužbi po pun. od  18. ožujka 2025. navela da se u cijelosti protivi tužbi i tužbenom zahtjevu, kao potpuno neosnovanom, da je točno da su odnosi stranaka teško i trajno poremećeni, te da je faktična zajednica života prestala 29.7.2023., jer se dogodilo obiteljsko nasilje, te se protiv tužitelja vodi kazneni postupak pred ovim sudom pod brojem … za tri kaznena djela i to: nasilje u obitelji iz čl. 179a KZ/11 prijetnje iz čl. 139. st.3 KZ/11 tjelesne ozljede iz čl. 117. st. 2 KZ/11. Iz navedenog razloga je tužitelju izrečena mjera opreza koja je u biti zamjena za istražni zatvor. Mjera opreza je i dalje na snazi. Dakle tužena nije lažno optužila tužitelja za navedena kaznena djela, već ga je optužilo državno odvjetništvo, a što znači da postoji osnovana sumnja da je tužitelj navedena djela i počinio. Tužena je samo prijavila situacije koje su se dogodile, a konačnu odluku će donijeti kazneni sud. Nije jasno kako tužitelj smatra da zbog toga on treba samostalno ostvarivati roditeljsku skrb?! Zbog tužiteljevog kršenja mjere opreza sud je trebao istu mjeru zamijeniti istražnim zatvorom, ali je tužena na ročištu koje je održano dana 10.10.2024., izjavila da njoj nije cilj da tužitelj ide u istražni zatvor, te je postignut dogovor između ovdje parničnih stranaka da će mlt. Š. živjeti sa majkom, a imati osobne odnose sa ocem kao po ranije donesenoj privremenoj mjeri, te se tako osobni odnosi i odvijaju sve do danas. Tužitelj pokušava zbuniti sud na način što sudu nije niti opisao točnu i istinitu kronologiju događaja, a niti je svoje navode ičim dokazao, već pokušava sebe prikazati kao žrtvu. Kronologija događaja između stranaka je slijedeća: dana 29.7.2023. zbog nasilnog ponašanja tužitelja prema tuženoj i prijetnji njoj, njezinoj sestri i majci došlo do teško narušenih odnosa stranaka, državno odvjetništvo je pokrenulo kazneni postupak, kako je već ranije navedeno u odgovoru na tužbu, koji se vodi pred ovim sudom pod br. …, sud je donio Rješenje o izricanju mjera opreza tužitelju u odnosu na tuženu, njezinu sestru A. P. i majku M. P., tužena se s mlt. Š. preselila kod majke i sestre u Š., …, tužena je pokrenula obvezno savjetovanje te je nakon savjetovanja 2.2.2024. pokrenula postupak radi razvoda braka koji je vođen kod ovoga suda pod br. …, tužitelj je 12.9.2023. pokrenuo postupak radi donošenja privremene mjere kojim bi se uredili njegovi osobni odnosi sa mlt. djetetom, sud je u predmetu …, na ročištu 15.1.2024. donio Rješenje o privremenoj mjeri po kojem su stranke postupale, Međutim, krajem veljače 2024. odnosi među stranaka su se promijenili te su se stranke pokušavale pomiriti. Tužiteljica se preselila sa mlt. Š. kod oca te se stranke više nisu pridržavale privremene mjere, već je tužena dozvoljavala da tužitelj osobne odnose sa mlt. Š. održava na način da Š. učestalo prespava kod oca, jer mu način kako su osobni odnosi bili određeni sudskim rješenjem nije odgovarao, jer je svaki dan radio do kasno, tužena je povjerovala tužitelju da su njegove namjere iskrene te da će se promijeniti i u cilju da sačuva obitelj, te je u dogovoru sa tužiteljem, povukla tužbu za razvod braka 6.3.2024. u predmetu …, također, u kaznenom postupku u predmetu … je na traženje i inzistiranje tužitelja iskazala da nema više strah od istog, a sve iz razloga ne bi li se tužitelju ukinula mjera opreza, odmah nakon održanog navedenog ročišta 10.7.2024.g. u kaznenom predmetu, tužitelj je ponovo počeo prijetiti tuženoj i mlt. Š. te je tuženoj rekao da će joj se osvetiti i on nju prijaviti, a što je na koncu i učinio, tužitelj je dana 27.8.2024. bez suglasnosti, bez najave i ikakvog dogovora sa tuženom kao majkom odveo zajedničko mlt. dijete Š. B. te joj je onemogućio bilo kakav kontakt sa djetetom, blokirao ju je na telefonu i društvenim mrežama, što je tužena odmah prijavila policijskoj postaji u D. M. i u B. M. te HZSR, PU B. M., tužena je 10.9.2024. pokrenula postupak privremene mjere koji se vodi pred ovim sudom pod br. … zbog ponovnih prijetnji, protiv tužitelja je podignuta i optužnica pred Općinskim sudom u Virovitici, br. …, i dalje je na snazi mjera opreza izrečena tužitelju i to zabrane uznemiravanja tuženice, a u odnosu na majku i sestru tuženice i dalje je na snazi mjera opreza zabrane približavanja na manje od 100 metara. Tužena smatra kako zajedničko mlt. dijete Š. B. treba nastaviti živjeti s njom kao majkom, a s ocem ostvarivati osobne odnose. I nakon prestanka faktične bračne zajednice stranaka 29.7.2023., zajedničko mlt. dijete je nastavilo živjeti sa majkom te s majkom živi i danas. Mlt. Š. star je 5 godine te pohađa dječji vrtić, za čiji upis je otac odbio majci dati suglasnost. Majka niti preko odvjetnika nije uspjela ishoditi suglasnost oca za upis Š. u vrtić. Upravo iz takvog postupanja oca je razvidno da isti ne gleda najbolji interes mlt. djeteta već ima potrebu inata i osvete tuženoj, kao svojoj bračnoj partnerici. Mlt. dijete više je vezano za majku, a ista se i do sada brinula o mlt. zajedničkom djetetu i njihovim potrebama, slijedom čega je mlt. djetetu pružena mogućnost i poimanje stabilnosti te osjećaja doma, koja je izuzetno bitna za djecu te kronološke dobi. Tužena smatra kako bi mlt. Š. s tužiteljem kao ocem, trebao ostvarivati osobne odnose koji su u interesu mlt. Š., a koji interes može i mora nadjačati interes roditelja i to na slijedeći način: svaki drugi vikend od subote u 9:00 h do nedjelje u 18:00 h, u tjednu kada dijete ne provodi vikend s ocem petkom od 8:00 do 18:00 h, svaki drugi državni praznik i vjerski blagdan koji je neradni dan od 9:00 h do 18:00 h, ljetne praznika u trajanju od 15 dana, na način da svake neparne godine otac s mlt. djetetom provodi vrijeme od 1. srpnja u 8:00 h do 15. srpnja u 18:00 h, a svake parne godine od 1. kolovoza od 8:00 h do 15. kolovoza do18:00 h, polovinu zimskih praznika, u periodu od 28.12. do 6.1. jedne godine, a slijedeće godine u veljači te tako naizmjence (počevši sa 2026. u veljači), a sve na način da otac preuzme mlt. dijete na adresi majke, te ga po prestanku vremena koje s ocem provode vrati na adresu majke sukladno čl. 288. Obiteljskog zakona, roditelji su dužni uzdržavati svoje malodobno dijete, pri čemu je, kako je to navedeno u odredbi čl. 281. istog Zakona, uzdržavanje istovremeno i pravo i dužnost roditelja koji su dužni doprinositi za uzdržavanje malodobne djece prema svojim mogućnostima i njihovim potrebama. Pri ocjenjivanju potreba uzdržavanja uzimaju se u obzir sukladno odredbi čl. 311. i čl. 313. citiranog Zakona prihodi i imovinsko stanje te sve druge mogućnosti stjecanja zarade u sklopu sa dobi, obrazovanjem i radnom sposobnosti roditelja obveznika uzdržavanja te ukupne materijalne potrebe djeteta. Tužena smatra da za potrebe mlt. Š. treba mjesečno izdvojiti iznos od najmanje 500 eur. Budući će tužena kao majka i nadalje voditi brigu o mlt. Š., koja s istim živi, to se njoj mora uzeti u obzir svakodnevna skrb koja se smatra jednakovrijednom zadovoljavanju materijalnih potreba djeteta u obliku novčanog uzdržavanja. Tužena nema točne podatke o primanjima tužitelja, pa predlaže da sud iste zatraži službenim putem te da obveže tužitelja da dostavi sudu točan naziv trgovačkog društva u svom vlasništvu, kao i poslovne banke kod kojih ima račune. Prema saznanjima tužene, tužitelj je vlasnik i obrta … poljoprivredna proizvodnja i usluge, C. putem koje obrađuje poljoprivredno zemljište i obavlja uslužni tov stoke, vlasnik je poljoprivrednog zemljišta, pet traktora, kombajna i dva automobila. Slijedom navedenog, tužena smatra da tužitelj treba doprinositi za mlt. Š. iznos od 400 eur mjesečno, odnosno iznos sukladan Odluci o tablici o prosječnim potrebama maloljetnog djeteta, a nakon što se točno utvrde primanja tužitelja te svakomjesečne potrebe mlt. Š. Od faktičkog prekida bračne zajednice stranaka, tužiteljica u cijelosti samostalno namiruje potrebe mlt. Š. Tužitelj je tek prvi puta u siječnju 2024.g. platio uzdržavanje u iznosu 170 eura za mjesece siječanj, veljaču i ožujak 2024.godine (ukupno 510 eur). 

3. Radi zaštite prava i interesa mlt. Š. B. imenovana mu je posebna skrbnica A. H., dipl. iur. Centra za posebno skrbništvo, Podružnica O.,  rješenjem ovog suda … od ..., a sukladno članku 240. stavak 1. točka 2, te članka 487. Obiteljskog zakona („Narodne novine“ broj: 103/2015., 98/2019., 47/2020., 49/2023 i 156/2023. - dalje, ObZ-a), koja je podneskom od 29. veljače 2024. navela da je u najboljem interesu da roditelji tijekom postupka postignu sporazum, te da isti bude vođen interesom djeteta i u skladu s dobrobiti djeteta. 

4. Kako bi utvrdio odlučne činjenice sud je proveo dokaze čitanjem isprave i dokumentacije u spisu, kao i nalaz i mišljenje vještaka prof. dr. sc. D. Š. i prim. dr. sc. I. P. od 17.11.2025. i 19.11.2025. (str. 390-443 spisa), saslušao vještake, te saslušao tužitelja i tuženicu kao parnične stranke, s tim što je sud odbio daljnje dokazne prijedloge tuženice, jer smatra da je činjenično stanje u ovoj pravnoj stvari dovoljno utvrđeno. 

5. Uvidom u izvadak iz matice vjenčanih, utvrđeno je da su parnične stranke sklopile brak ... u D. M., koji brak je upisan u matici vjenčanih matičnog područja D. M., pod rednim brojem … za ... godinu. 

6. Uvidom u rodni list na ime Š. B. utvrđeno je da je u braku stranaka rođen sin Š. B. (r. ...).

7. Uvidom u Izvješće o obveznom savjetovanju prije razvoda braka HZSR, PU S. utvrđeno je da je postupak pokrenut od strane M. B. u kojem postupku su sudjelovala oba supružnika, da isti nisu uspjeli postići sporazum oko uređenja sadržaja zajedničke roditeljske skrbi u odnosu na njihovo zajedničko dijete mlt. Š. B., radi čega su upućeni u sudski postupak s kojim su upoznati, kao i pravnim posljedicama istoga.

8.     Rješenjem ovog suda poslovni broj … od ... određeno da će se osobni odnosi mlt. djeteta Š. B. sa ocem M. B. održavati svakog drugog vikenda od subote od 9,00 sati do nedjelje u 18,00 sati na način da će otac doći do kuće u kojoj majka stanuje sa mlt. djetetom, majka će, obzirom na trajanje mjere opreza, dovesti dijete i smjestiti u očev automobil u sjedalicu, za to vrijeme će se otac odmaknuti na 100 metara koliko su mjere opreza, te potom odvesti dijete na osobne odnose, a po isteku istih vratiti dijete na majčinu adresu, a kada dijete ne provodi vikend sa ocem, osobni odnosi će se odvijati četvrtkom od 8,00 do 18,00 sati, a primopredaja će se vršiti na isti način. Osobni odnosi započeti će sa 18.1.2024., odnosno četvrtkom, roditelji se obvezuju izvijestiti se međusobno o eventualnoj spriječenosti odvijanja osobnih odnosa.

9.     Na ročištu održanom 28. ožujka 2025. saslušani tužitelj je iskazao kako je sa tuženicom sklopio brak ... u kojem braku je rođeno jedno zajedničko dijete sin Š. (r. ...). Faktična bračna zajednica je prestala 28.7.2023. od kada ne žive zajedno, te ustraje kod svoga zahtjeva da se njihov brak razvede s obzirom da su odnosi u braku teško i trajno poremećeni i nastavak bračne zajednice više nije moguć. Nakon faktičnog prestanka bračne zajednice, njihovo mlt. dijete živi sa majkom koja trenutno živi u Š. kod svoje majke i njezine sestre. Protiv njega se vodi kazneni postupak obzirom da ga je tuženica prijavila za nasilje prema njoj, te mu je izrečena mjera opreza zabrane uznemiravanja ovdje tuženice. Trenutno sa mlt. Š. ostvaruje osobne odnose svakog drugog vikenda i to od subote od 9:00 sati do nedjelje u 18:00 sati na način da dolazi po dijete na adresu majke i vraća ga također na adresu majke. Ostaje kod svoga zahtjeva da mlt. Š. stanuje sa njim i da ostvaruje samostalnu roditeljsku skrb u odnosu na mlt. dijete, obzirom da se sa majkom djeteta, ovdje tuženicom, ne može ništa dogovoriti, a na upit da li se taj dogovor odnosi na dijete, navodi da se ne odnosi na dijete, nego se međusobno ne slažu. Ne protivi se da mlt. dijete ostvaruje osobne odnose s majkom i to na način predložen od strane stručnog tima HZSR, PU B. M. Smatra da bi dijete trebalo stanovati sa njim jer se majka često seli i mijenja adrese stanovanja, a na adresi u Š. sa djetetom stanuje od 17.9.2024. Kada mlt. Š. bude kod njega provode vrijeme u igri, crtanju, slažu kocke, izlaze van, Š. je zdravo dijete, nema nikakvih zdravstvenih poteškoća i ide u vrtić, kada dođe po njega pokazuje sreću i radost, a kada ga vraća majci plače, kaže da ne želi ići kod majke, a on ga nije nikada pitao zašto ne želi ići kod majke. Navodi da živi sa svojim roditeljima, vlasnik je OPG-a, obrađujem 120 ha zemlje. Ukoliko bi dijete stanovalo sa njim, on bi se mogao samostalno o njemu adekvatno brinuti. Mjesečni prihodi su mu oko 1.000 eura, vlasnik je oko 30 ha zemlje koju obrađujem, a ostalu zemlju je uzeo u zakup, vlasnik je osobnog automobila marke …, god. proizv. ... Također je vlasnik i poljoprivrednih strojeva. Osim Š. nema druge djece. Do sada nije doprinosio za njegovo uzdržavanje, a ukoliko Š. bude stanovao sa njim, predlaže da majka za njegovo uzdržavanje doprinosi iznos mjesečno od 195,16 eura. Poznato mu je da se kod ovog suda vodi postupak za koji je dobio poziv za 3.7.2025., a misli da se vodi postupak zbog skrbništva, a ne zna tko je pokrenuo taj postupak.

9.1.	Na upit svog pun. navodi da je u veljači 2024. tuženicu i njihovo zajedničko dijete Š. iz kuće izbacila njezina majka i sestra i ona ga je pozvala da dođe po njih, te ju je odvezao u V. kod oca, a Š. je bio kod njega i to sve do 17.9.2024., dok je Š. bio kod njega, išao je u vrtić u R. i 17.9.2024. majka je došla po dijete u vrtić zbog čega je on pozvan od strane djelatnika vrtića i tom prilikom kada je došao zatekao je majku da drži dijete u naručju i nazvala je policiju i prijavila ga je da joj je prijetio, a zbog čega je uhićen i 16 dana bio u istražnom zatvoru. Za vrijeme dok je Š. bio kod njega, on bi ga svaki puta kada bi odlazio raditi odvezao u V. kod majke u jutarnjim satima i navečer bi došao po njega, između njega i majke djeteta nije bilo nikakvih problema, imali su normalnu komunikaciju sve do 17.9.2024. Navodi da su u tom razdoblju on, Š. i majka djeteta provodili vrijeme zajedno, išli su na kupanje, pecanje, majka bi sa Š. dolazila na njivu gdje je radio. U to vrijeme je na snazi bila mjera opreza koja mu je izrečena, zabrana uznemiravanja majke djeteta, a misli i zabrana približavanja i vodio se protiv njega kazneni postupak koji je još u tijeku. Majka, ovdje tuženica, ima vozačku dozvolu. Od kada majka sa djetetom stanuje u Š. nikada ga nije dovezla kod njega, niti došla po njega, nego isključivo on odlazi i vraća dijete na adresu majke, a udaljenost mjesta njegova stanovanje do Š. je oko 70 km i potrebno je sat vremena vožnje u jednom smjeru.

9.2.	Na upit pun. tuženice navodi da je on prihvatio na sudu da odlazi po dijete i vraća ga na adresu majke. Dana 27.8.2024. on, majka i dijete su zajedno bili u kupovini i kada su došli na parking u D. M. majka je izašla iz auta i otišla je u nepoznatom smjeru i nakon toga se nije pojavila mjesec dana, slala je poruke na mobitel da joj dovede dijete, ali nije navela gdje se ona nalazi na što joj je on odgovorio da joj ne da dijete jer nije znao gdje se ona nalazi, tražio ju je kod njezinog oca i kod tete, ali ni oni nisu znali gdje se majka nalazi. Blokirao ju je na svim društvenim mrežama i nije joj se javio na telefon. U tom periodu je tužena dolazila na njegovu kućnu adresu i prijetila da će ga strpati u zatvor što je i učinila. Bila je dva puta i učestalo prolazila ulicom što je prijavio policiji. Na adresi majke ju nije tražio jer ju je prethodno majka istjerala van iz kuće, a on je imao mjeru zabrane približavanja majci i sestri tuženice. Navodi da nije do sada plaćao uzdržavanje mlt. Š. jer mu je rečeno da ta mjera više ne važi i da ne mora više plaćati uzdržavanje dok se ne donese nova odluka. Vlasnik je dvije kuće u C. koje je potrebno renovirati u njima nitko ne živi, a vlasnik je 3 osobna automobila marke … Navodi da majci djeteta nije predao cjepnu knjižicu djeteta iz razloga što mu majka nije dala zdravstvenu iskaznicu djeteta kada je dijete bilo kod njega i trebalo ići u bolnicu. Navodi da nije dao suglasnost majci za upis djeteta u vrtić jer ga nitko nije molio da da tu suglasnost, nego ga je odvjetnik pitao da li će dati suglasnost, a on je rekao da neće. Navodi da se bavi i ratarstvom i stočarstvom, a ima oko 30 grla krava, nema zaposlenih osoba, nego svu zemlju obrađuje sam i sam se brine o stoci. 

9.3.	Na upit svoje pun. navodi da je dijete iz vrtića ispisala majka, a bez njegove suglasnosti, a niti je dao suglasnost da majka odvede dijete da živi u Š.

10.     Na istom ročištu saslušana tuženica je iskazala kako od sklapanja braka sa tužiteljem su živjeli u kući njegovih roditelja zajedno sa zajedničkim djetetom Š. Od samog početka braka je prema njoj bio nasilan, a i kada se Š. rodio bio je prema njemu nasilan kao i njegovi roditelji u smislu da ga je istukao, sve to nije prijavila policiji sve do događaja 29.7.2023., došlo je do incidenta u osobnom automobilu kada ju je tužitelj udario, kada je htjela nazvati sestru i policiju uzeo joj je mobitel i rekao da će ga baciti kroz prozor, policiju je nazvala kada ju je ostavio pred sestrinom kućom u Š., a u to vrijeme je Š. bio kod njegovih roditelja. Prijavila ga je policiji i otišla po dijete, živjeli su odvojeno 6 mjeseci, ona je sa djetetom živjela kod svoje sestre i majke. Obzirom da joj se tužitelj javio i rekao da će kupiti kuću i da će sami živjeti sa djetetom u toj kući, pristala je na to, te sa djetetom preselila kod oca u V. i dogovorili su se da će dijete provoditi sa njom cijeli dan, obzirom da je on radio, a on je dolazio po dijete u večernjim satima i dijete je kod njega prespavalo, i to je funkcioniralo do srpnja 2024. kada je bilo ročište u kaznenom postupku koji se vodio protiv njega zbog nasilja prema njoj, kada je na ročištu izjavila da ga se više ne boji i ukinuta je mjera zabrane približavanja tužitelja prema meni, ali je ostala i dalje mjera zabrane uznemiravanja koja je još uvijek na snazi. Nakon toga su planirali da nastave zajedno živjeti sa njihovim djetetom i kada ju je tužitelj vozio u V. po stvari, sjetila se da mora u D. M. obaviti prijavu za nezaposlene, tužitelj ju je odvezao i ja nakon što se vratila nakon par minuta nije ga zatekla na parkiralištu gdje ju je ostavio, pokušala ga je više puta dobiti na telefon i kada se javio, rekao je da je tada vidjela Š. i više nikada i nakon toga nije dijete vidjela 3 tjedna, pokušala je sa tužiteljem kontaktirati, ali joj se nije javljao, blokirao ju na društvenim mrežama, pa kada je saznala na ročištu na sudu da je Š. upisan u vrtić u R., o čemu je obavijestila djelatnike vrtića da će doći po dijete, oni su obavijestili oca djeteta i kada je došla po dijete u vrtić, došao je i tužiteljev otac, a naknadno i tužitelj, a njegov otac nije dopustio da preuzmem dijete iz vrtića, ravnateljica je nazvala policiju, a tom prilikom joj je tužitelj prijetio da će ju ubiti. Policija ga je uhitila a Š. od tada živi sa njom u Š. u kući njezine sestre, a u kojoj živi i njihova majka. Otac sa djetetom ostvaruje osobne odnose svaki drugi vikend na način kako je on to opisao od subote 9:00 sati do nedjelje u 18:00 sati, kada treba otac doći po dijete, pripremi dijete, kaže mu da će doći otac po njega, a on nekada kaže da ne bi išao, a inače oca niti ne spominje. Zaposlena je sa primanjima oko 840 eura, dok je na poslu Š. je u vrtiću, u slobodno vrijeme odlaze u šetnju, vožnju biciklom, krenuo je kod logopeda, pa sa njim provodi vježbe koje je odredio logoped, priprema ga i za polazak u školu, uči slova i brojeve. Š. je inače zdravo dijete, vodi ga redovito na kontrolu zbog rupice na srcu. Otac je za dijete u siječnju 2024. za 3 mjeseca uplatio za uzdržavanje djeteta iznos od 519 eura na njen tekući račun. Od tada nije doprinosio ni na koji način za Š., nije mu ništa kupovao, niti plaćao uzdržavanje za dijete. Njihova faktična bračna zajednica je prestala 28.7.2023., obzirom da su odnosi bračne zajednice bili teško i trajno poremećeni, nastavak bračne zajednice nije moguć i ustraje na zahtjevu da se njihov brak razvede. Predlaže da mlt. dijete Š. i nadalje stanuje sa njom na njezinoj adresi stanovanja, a da zajednički ostvaruju roditeljsku skrb u odnosu na mlt. Š., te predlaže da se osobni odnosi održavaju sa ocem kako je to navedeno u protutužbi te predlaže da otac doprinosi za uzdržavanje djeteta iznos od 400 eura mjesečno i to od 1.8.2023. kada je prestala faktična bračna zajednica. Smatra da bi otac mogao doprinositi navedeni novčani iznos obzirom da joj je poznato da ostvaruje znatna primanja. Ona osim navedenih prihoda koje ostvaruje, nema drugih prihoda niti ima u vlasništvu nekretnine niti pokretnine.  Posjeduje vozačku dozvolu, ali nema u vlasništvu osobni automobil. Nema primjedbi na mišljenje stručnog tima HZSR, PU B. M.

10.1.	Na upit svog pun. navodi da su mjesečne potrebe  Š. i veće od iznosa od 400 eura, obzirom da za dijete svaki mjesec plaća vrtić 65 eura, plaća školu za engleski jezik 52 eura, nadalje kupuje odjeću, obuću oko 50-60 eura mjesečno, kupuje mu čokoladice i sirupe za imunitet, kao i sredstva za higijenu što sve mjesečno plaća oko 50 eura, kupuje mu slikovnice, bojice, za stanovanje režije i hranu mjesečno plaća sestri oko 500 eura na nju i Š. Navodi i da jedanput tjedno Š. odvozi od logopeda u D. koja je udaljena od Š. 25 km i vozi ga automobilom koji posudi od sestre.

10.2.	Na upit pun. tužitelja navodi kada se odselila u V. kod oca, da je istovremeno živjela i kod sestre od oca koja stanuje u istom mjestu, pa su tako živjeli i kod oca i kod tete, a gdje se Š. igrao sa djecom od tete. Navodi da je od majke i sestre odselila kada im je rekla da se želi pomiriti sa tužiteljem, a sa čim se one nisu suglasile, te joj nisu htjele dati njezine osobne stvari zbog čega ih je prijavila policiji samo da joj daju stvari. 

11.    Iz mišljenja stručnog tima HZSR, PU S. od 17. veljače 20265. u bitnome je utvrđeno kako se kod T. i M. B. roditelja mlt. Š. uočavaju učestali sukobi, ponovljeno nasilje u obitelji, prijave na prijetnje, kršenje zaštitnih mjera, u tijeku je visoko konfliktni razvod braka i rješavanje spornih pitanja u vezi s djetetom (mjesto stanovanja djeteta) roditelji jedno na drugo iskazuju primjedbe, te podnose prijave za neprikladnu brigu i skrb  o djetetu, prijave na neprikladna i ugrožavajuća ponašanja od strane oba roditelja, utvrđuju se nestalni i nezdravi odnosi između članova obitelji, sumnja od strane oca na narušeno mentalno zdravlje majke, te nepovoljnu povijest roditelja, odnosno majke u vidu izloženosti nasilju i drugim oblicima traumatizacije od strane  uže obitelji, neodgovarajući stil života koji ne pruža stabilnost djetetu, nerazumijevanje razvojnih i emocionalnih potreba djeteta, sumnja na fizičko kažnjavanje djeteta. Na strani djeteta postoji rizik nesigurne i dezorganizirane privrženosti. Kako su od strane HZSR, PU B. M. obaviješteni kako je mlt. Š. negirao izloženost nasilju od bilo koga, također su upoznati kako je HZSR, PU B. M. roditeljima odredio mjeru stručne pomoći i potpore u ostvarivanju skrbi o djetetu. Nadalje, provedena je psihologijska obrada M. B., te je na temelju nalaz dobivenih na upitnicima roditeljskog ponašanja, stavova i kompetencije, zaključuje kako je isti popustljivog stila roditeljstva, također je vidljivo kako isti smatra da posjeduje znanja i vještine za učinkovito izvršavanje sadržaja roditeljske skrbi, iskazuje zadovoljstvo roditeljskom ulogom, odnosno ne iskazuje osjećaj napora i preopterećenost u odnosu na isto. Zaključno kod M. B. ne postoje bitne kontraindikacije za obavljanje roditeljske skrbi i brige za dijete, nisu zabilježeni znakovi psihosomatskih, psihoneurotskih bolesti niti poremećaja ličnosti, te je imenovani primjerenih odgojnih stavova, znanja i vještina.  Završio je srednju školu, zaposlen u vlastitom OPG-u, bavi se uzgojem ratarskih kultura i stočarstvom, ostvaruje prihode u visini oko 1.000,00 eura mjesečno, ima opterećenje na primanjima u vidu kredita i pozajmica za kupnju poljoprivrednih strojeva i uz potrebe za sjetvu, vlasnik je 20 nektara poljoprivrednog zemljišta dva automobila i poljoprivrednih strojeva, nije vlasnik nekretnina, inače je zdrav, aktualno stanuje u kući starije gradnje, prizemnici, koja je adaptirana 2017., gdje stanuju i njegovi roditelji, obitelj za stanovanje koristi tri spavaće sobe, dnevni boravak, kuhinju, dvije kupaonice s toaletom te hodnik, uvedeni su priključci za vodu, i struju, grijanje je na drva te je opremljena potrebnim namještajem i kućanskim aparatima.

11.1.    Iz  mišljenja stručnog tima HZSR, PU B. M. od 28. siječnja 2025. u bitnome je utvrđeno kako mlt. Š. živi u kućanstvu sa majkom, tetom i bakom po majci u Š. u kući u vlasništvu tete po majci, novije gradnje koja se sastoji od tri spavaće sobe, dnevnog boravka, kuhinje i kupaonice, grijanje je  kombinirano, na drva ili plin, ima priključak na električnu energiju i vodovodnu mrežu, opremljena potrebnim aparatima, majka je završila srednju školu, radila je na OPG-u supruga i C., te na farmi u B. u trajanju otprilike šest mjeseci, zaposlena je na farmi u B., dobrog je zdravstvenog stanja, nije teže bolovala. Tijekom terenskog očevida na zahtjev HZSR, PU S., na adresi majke obavljen je razgovor s mlt. Š., koji je u razgovoru otvoren, verbalna komunikacija je dijelom otežana zbog govornih poteškoća mlt. Š., primijećeno je kako ima tik (učestalo treptanje), radi se o emocionalno toplom dječaku, tijekom razgovora je crtao i igrao autićima, navodi kako mu je lijepo s mamom, bio je sretan kada ju je vidio, navodi da mu je nedostajala, za mamu navodi da je dobra i da se igraju zajedno, kupila mu je bojice, igraju se tako da plešu, kada ne posluša mamu, ona na njega viče, negira prisutnost fizičkog nasilja, oca također opisuje kao dobrog, navodi da ga je vodio u vrtić, ali da je sada došla policija i on je u zatvoru, a „mi smo sada tu i dobro“. Tetu A. i baku M. opisuje kao dobre, igraju se s njim i baka mu je pripremila krevet, ne navodi da se boji tete, opisuje da ga je gledala kada je vozio bicikl ulicom i navijala. Stručni radnicu provodi kroz kuću i pokazuje joj svoju sobu igračke. U odnosu majke T. i mlt. Š. uočava se emocionalna i ponašajna privrženost, Š. majci nosi crtež srca i traži ju da mu poljubi nogu, koju je prethodno udario o stolicu, mlt. dijete zbog svoje kronološke i mentalne dobi nije u stanju shvatiti trenutnu obiteljsku situaciju. Kod majke prema djetetu se verbalizira afektivna povezanost i briga, a opis ritma djeteta ukazuje na uključenost majke u njegov život, odnosno upoznatost s potrebama i osjećajima djeteta, svoju ulogu roditelja shvaća, te s djetetom sudjeluje u zajedničkim aktivnostima, ne opisuje poteškoće s djetetom, izuzev govornih teškoća zbog čega je uključenu obradu logopeda, majka ima podršku svoje majke i sestre s kojima živi u zajedničkom kućanstvu. Kod majke se uočava tendencija ocrnjivanja roditeljske uloge supruga M. vezano uz održavanje higijene mlt. Š. i provođenje vremena na primjeren način, kako otac zbog velikog opsega posla mlt. Š. vodi sa sobom dok na polju radi s različitim strojevima što se ne smatra adekvatnim načinom provođenja vremena s djetetom, navodi M. često bio i nasilan prema njoj u prisutnosti mlt. Š. što se odrazilo na njegov socio-emocionalni razvoj, svjesna je važnosti drugog roditelja, u životu mt. djeteta, te se ne protivi održavanju osobnih odnosa. Stječe se dojam da roditelji ne uspijevaju odvojiti partnersku od roditeljske uloge, te se ne trude amortizirati konfliktne situacije. S ciljem pravilnog emocionalnog razvoja mlt. djeteta i zadovoljavanja djetetove potrebe za stabilnom, sigurnom i predvidivom okolinom u kojoj će se dijete osjetiti voljeno od strane oba roditelja, razviti osjećaj pripadanja, te zadovoljiti potrebu djeteta za drugim roditeljem, potrebno je uspostaviti redovite osobne odnose mlt. djeteta i oca, pa je roditeljima rješenjem ovog područnog ureda izrečena mjera stručne pomoći i potpore u ostvarivanju skrbi o mlt. djetetu u trajanju od šest mjeseci. U pogledu daljnje roditeljske skrbi majka predlaže da mlt. Š. živi s njom na adresi u Š., …, a da se osobni odnosi Š. s ocem održavaju svaki prvi i treći vikend u mjesecu i to od subote u 9,00 sati do nedjelje u 18,00 sati, kada dijete ne provodi vikend s ocem, odnosi će se odvijati petkom od 8,00 sati do 18,00 sati, svaki drugi državni praznik i blagdan, te neradni dan od 8,00 sati do 18,00 sati, 7 dana za vrijeme zimskih praznika i 10 dana za vrijeme ljetnih praznika, a i drukčije prema prethodnom dogovoru roditelja, osobni odnosi bi se održali na očevoj adresi, na način da će otac doći po dijete u kućanstvo majke, te ga vratiti majci po isteku osobnih odnosa.  
 
12.    Iz kombiniranog psihologijsko psihijatrijskog vještačenja po sudskim vještacima prof.dr.sc. D. Š. stalnoj sudskoj vještakinji za psihologiju i prim.dr.sc. I. P. dr.med. stalnom sudskom vještaku iz područja psihijatrije, pa je tako vještakinja D. Š. svoj nalaz i mišljenje temeljila na uvidu u spis kao i psihologijskom pregledu (intervju i psihologijsko testiranje) provedenom 30.10.2025., dok je I. P. svoj nalaz i mišljenje temeljio na uvidu u spis, te pregledu tužitelja i tužene u Privatnoj psihološkoj praksi D. Š.

12.1.   Iz mišljenja sudske vještakinje prof. dr. sc. D. Š. psihologa, u bitnome je utvrđeno da oboje roditelja ima roditeljske kompetencije uz određenja ograničenja. Kod majke su ta ograničenja određena proživljenim nasiljem što joj otežava da uoči Š. potrebu za ocem iako nije sklona svjesno i namjerno narušavati odnos oca i sina. Kod oca su izazov njegove crte ličnosti koje potiču sumnjičavost koja može biti i gotovo sumanute razine i aktivno je usmjerena na T. nevjeru, a dovodi do osvetoljubivosti, pa i nasilnog ponašanja, u kojem ne uzima u obzir potrebe djeteta da bude u sigurnoj i predvidljivoj okolini, kao i njegove reaktivne nihilističke autodestruktivnosti koja može biti nepredvidljiva te je važno da je otac u psihijatrijskom praćenju (vještakinja smatra da nije dovoljno da to bude praćenje na razini obiteljsko pravne zaštite ili kroz savjetodavni rad stručnjaka ne psihijatrijske struke, jer postoji mogućnost progrediranja ovih izazovnih oblika očeva funkcioniranja, te je u tim okolnostima važno da stručnjak psihijatrijske struke upozori sustav socijalne skrbi ukoliko se dogodi takvo progrediranje i bude ugrožavajuće za mlt. Š.). Aktualno vještakinja smatra da, uz takav psihijatrijski nadzor, nema prepreka za održavanje odnosa oca i sina. U pogledu odnosa roditelja prema maloljetnom djetetu i emocionalnoj povezanosti, vidljivo je da postoji međusobna jasna povezanost i privrženost Š. obojima, da su izrazito motivirani brinuti o (uz izazove opisane u prethodnoj točci) i kontaktirati, odnosno živjeti, s djetetom. U pogledu mišljenja djeteta i njegova odnosa prema roditeljima, te drugih relevantnih činjenica potrebnih sudu radi donošenja odluke koja bi bila u najboljem interesu mlt. Š. B. vezano za sporna pitanja s kojim od roditelja bi mlt. Š. trebao stanovati, da li treba biti samostalna ili zajednička roditeljska skrb nad mlt. djetetom, te o načinu i dinamici ostvarivanja osobnih odnosa mlt. Š. s roditeljem s kojim ne bi stanovao, dijete, sukladno dobnim i razvojnim ograničenjima, iskazuje da bi želio stanovati s majkom i kontaktirati s ocem. Isto smatram (uz uvažavanje ranije napisanog u zaključku), da je u najboljem interesu djeteta. Pošto postoje neke poteškoće oko reguliranja nekih aspekata brige o djetetu (npr. izostanak suglasnosti, roditelji jedno drugom uskraćuju neke dokumente što otežava npr. zdravstveno zbrinjavanje djeteta), a ne postoji komunikacija roditelja niti smatra realističnim da će se ista relativno brzo normalizirati na razinu koja omogućuje neometano zadovoljavanje Š. potreba kad dođe do ovakvih konfliktnih situacija, smatra da je oportuno da sud razmotri donošenje odluke o samostalnoj roditeljskoj skrbi u nekim vrlo specifičnim okolnostima koji su se do sada pokazali izazovnim. Ukoliko sud donese odluku da dijete stanuje s majkom, a ima susrete s ocem, što smatra usklađeno ne samo sa Š. željama, nego i s njegovim interesima, smatra da bi bilo dobro da susrete s ocem ima svaki drugi vikend (kako će dijete uskoro krenuti u školu, onda bi to trebao biti tjedan kada je ujutro u školi) od petka u 15 sati do nedjelje u 19 sati. Tijekom tjedna kada vikendom nije susret, bilo bi korisno da dijete ima susret s ocem jedan dan tjedno u trajanju od četiri sata, uvažavajući udaljenost mjesta stanovanja majke i oca. Prema dostupnim podacima na internetu OŠ Š. je u jutarnjoj smjeni te bi, pod tim uvjetom, i taj susret mogao biti u popodnevnim satima. 

12.2.    Iz mišljena sudskog vještaka psihijatra prim. dr. sc. I. P. u bitnome je utvrđeno da je majka T. B. odrastala u potpunoj i skladnoj primarnoj obitelji koja se ipak prije nešto manje od deset godina raspala jer je otac ušao u drugu vezu. Imala je uredan psihomotorni razvoj, školovanje redovito. Bila je slabija učenica, posebno je teško savladavala gradivo iz matematike. Ipak je završila srednju školu. U drugom razredu srednje škole upoznala je tužitelja te su slijedeće tri godine bili u emocionalnoj vezi. Prema navodima tužene, tužitelj je od početka veze pokazivao znake ljubomore uz sklonost kontrolirajućem ponašanju. Od samog početka se osjećala neprihvaćeno u obitelji tužitelja. Tužitelj ju je s vremenom počeo optuživati da ima spolne odnose s njegovim prijateljima. Prvi put je otvoreno agresivno ponašanje pokazao pred svadbu. Bračni odnosi su bili turbulentni, tužitelj je 2021. godine pokrenuo brakorazvodnu parnicu od koje je ipak odustao. Nastavljeno je sa optužbama za bračnu nevjeru uz manifestacije i fizičke agresivnosti prema tuženoj. Uslijed izloženosti nizu stresnih situacija počela se javljati psihijatru u listopadu 2024. godine zbog nesanice. Bila je u ambulantnom liječenju. Jedno vrijeme je uzimala psihofarmake, a sada je već duže vremena potpuno kompenzirana bez psihofarmakoterapije. Prema medicinskoj dokumentaciji, postavljana je dijagnoza poremećaja prilagodbe iako je u medicinskoj dokumentaciji opisivana simptomatologija iz kruga posttraumatskog stresnog poremećaja te su postojala i diferencijalno dijagnostička razmišljanja u tom pravcu. Tijekom aktualnog psihijatrijskog pregleda u okviru ovog vještačenja u psihičkom statusu kod tužene se registrira uredno stanje svijesti, kontakt se dobro uspostavlja i održava, orijentirana je u svim smjerovima, pažnju dobro usmjerava i održava, napetog držanja, tjeskobna, nepovjerljiva, hipersenzibilne strukture, mišljenje formalno uredno, u sadržaju se ne opservira dublja psihopatologija, nema znakova poremećaja percepcije, kognitivne funkcije uredne, intelektualno se doima na donjoj granici prosjeka, sniženih vitalnih dinamizama, s uvidom u realitet. Zaključno, u dijagnostičkom smislu kod tužene T. B. se primarno radi o osobi nešto slabije razvijenih intelektualnih kapaciteta na razini prosječne prema graničnoj inteligenciji (ovisno o primijenjenom mjernom instrumentu) te hipersenzibilnoj strukturi ličnosti koja je nakon izloženosti kumuliranom stresu (moguće i psihotraumatskim iskustvima u vidu psihofizičkog zlostavljanja u braku) razvila polimorfne psihičke smetnje u vidu anksiozno depresivnog sindroma u okviru sindroma iscrpljenosti prilagodbenih mogućnosti. Iako su tijekom aktualnog psihijatrijskog pregleda bez kliničkog značaja, potrebno je ipak napomenuti registriranje pri posjetama psihijatru 2024/2025. godine simptome koji su imponirali kao dio kliničke slike posttraumatskog stresnog poremećaja. Međutim, procjena je bila da su ti simptomi niskog intenziteta kao i sveukupna klinička slika tijekom praćenja u prilog čemu govori gotovo potpuni izostanak psihofarmakoterapije (diazepam a 2 mg samo po potrebi). Tužena je aktualno praktički bez znatnijih psihičkih smetnji. Razgovor sa mlt. djetetom Š. B. provodi u prisutnosti oba vještaka. Provodi se razgovor s dječakom nasamo. Bio je s ocem, opušten je kada ostaje sam s vještacima, brbljav je. Kaže da voli i mamu i tatu, htio bi da bude ovako (u smislu da bi htio stanovati s majkom, a oca viđati vikendom), voli špagete. Špagete mu kuhaju bake i po mami i po tati (bake u oba doma primarno kuhaju, kuha i mama). Ima prijatelje (i prijateljicu koja mu je i simpatija). Psihologinja komentira da je Š. sladak, na što Š. odgovara „znam da sam sladak, svi mi to kažu“ (ima za dob očekivano visoko samopouzdanje). 

12.3.  Iz zaključnog mišljenja vještaka proizlazi kako u odnosu na emocionalnu povezanost djeteta s roditeljima, kod djeteta Š. B. postoji pozitivan emocionalni stav prema oba roditelja, te isto tako oba roditelja prema djetetu. Iako kod oba roditelja postoji sklonost manifestaciji psihopatologije pri izloženosti stresnim situacijama smatram da oba roditelja imaju zadovoljavajuće roditeljske kapacitete koje donekle ograničava njihova psihopatologija. Kod oca je s obzirom na opisanu psihopatologiju stanje zahtjevnije te je indicirano psihijatrijsko praćenje te po potrebi i psihijatrijski tretman. Kod tužene se radi o psihopatologiji reaktivnog tipa, što znači, ukoliko ne bude izložena dodatnim znatnijim stresovima, da ta simptomatologija neće recidivirati. Pozitivno je kod majke što ima sačuvan uvid u svoje psihičko stanje i sama je tražila psihijatrijsku pomoć. Problem s uvidom će biti svakako problematičniji kod tužitelja te se preporuča zahtijevati provođenje psihijatrijskog praćenja kod njega. U odnosu na stav djeteta s kojim bi roditeljem dijete željelo nastaviti živjeti, dijete je iskazalo da bi željelo nastaviti živjeti s majkom te nastaviti održavati odnose s ocem. Oba vještaka smatraju da je takvo rješenje i u najboljem interesu djeteta. Isto tako oba vještaka smatraju da s obzirom na aktualne nepovoljne međusobne odnose roditelja, a što se može negativno odraziti i na potrebe djeteta, smatramo da bi bilo korisno razmotriti donošenje odluke o samostalnoj roditeljskoj skrbi za neke aspekte skrbi koji su do sada predstavljali problem, ukoliko to zakonske mogućnosti dopuštaju. U odnosu na viđanje djeteta s roditeljem s kojim neće živjeti, trebalo bi osigurati susrete s tim roditeljem svakog drugog vikenda od petka u popodnevnim satima do nedjelje u večernjim satima. U tjednu kad dijete nema susret s tim roditeljem, trebalo bi osigurati susret s tim roditeljem u trajanju od četiri sata u popodnevnim satima.

13.      Na ročištu održanom 25. svibnja 2026. saslušani vještaci D. Š. i I. P. su ostali kod svog pisanog nalaza i mišljenja. Vještak I. P. je naveo da je problematično funkcioniranje tužitelja dovelo do situacije u kojoj se tužitelj nalazi i praktički do raspada bračne zajednice, a njegov poremećaj se reflektira na njegov sveukupni život za komunikaciju sa okolinom. S obzirom na psihopatologijsko stanje tužitelja, potrebno je njegovo psihijatrijsko praćenje i po potrebi psihijatrijski tretman.

13.1.	Tužitelj je naveo da se nakon obavljenog vještačenja javio liječniku psihijatru dr. K. K. K., redovito ide na kontrole, do sada je bio dva puta,  uskoro se treba ponovno javiti na kontrolu, propisana mu terapiju redovno uzima.
13.2.	Na upit opun. tužitelja da li je kod tužitelja zamijećeno smanjenje roditeljskih kapaciteta i ako je, u čemu se to konkretno očituje na temelju čega je vještak došao do konkretnog zaključka, vještak I. P. navodi da za sada nije uočio smanjenje roditeljskih kapaciteta, ali se svakako mora uzeti u obzir i psihijatrijska prognoza u preventivnom smislu. 

13.3.	Vještakinja D. Š. navodi da bi ukazala i na obrasce ranijih ponašanja koji su se odvijali u prisutnosti djeteta, a koji su se pokazali sukladno vještačenju vještaka psihijatrijske struke i na mjerama, odnosno psiho dijagnostičkim instrumentima koji ukazuju na crte ličnosti koji su u osnovi visoka razina sumnjičavosti i dosežu gotovo sumanute razine, aktivno su usmjerene na temelju nevjere, a rezultiraju nasilnim ponašanjem koji se odvija i na način da potrebe djeteta budu zanemarene u samom vještačenju, a kako je registrirano je utvrđeno da kada se odvoji otac i kada se razmatra njegova interakcija sa djetetom, ona je obilježena emocionalnom toplinom i odsustvu straha kod djeteta, no predloženo je upravo ovakvo praćenje jer se radi kako je vještak psihijatar rekao o stalnim tendencijama. Smatra izrazito povoljnim reakciju oca u kojem se na poticaj socijalne službe uključio u psihijatrijsko praćenje, jer je to upravo i bila tendencija njihove preporuke. Svjesni su da takvo psihijatrijsko praćenje nije moguće u okviru mjere obiteljsko pravne zaštite, ali isto smatra potrebnim kako za dobrobit mlt. Š., kako bi imao okvir sigurnosti tijekom susreta s ocem, tako i za samog M. koji u okviru takvog praćenja može imati dodatnu podršku, a i sam iskazuje na mjernim instrumentima potrebe za isto. 

13.4.	Na upit opun. tužitelja vještakinja D. Š. navodi da je u prethodnim situacijama bila ugrožena sigurnost i zdravlje djeteta zbog konflikta roditelja, a nepoznate su i druge okolnosti. 

13.5.	Vještaci ostaju kod prijedloga u odnosu na način i dinamiku viđanja oca i mlt. djeteta jer je u interesu mlt. djeteta. 

13.6.  	Na upit opun. tuženice vještaci suglasno navode kako smatraju da postoji uz izostanak adekvatnog tretmana mogućnost za roditeljsko funkcioniranje i suradničko roditeljstvo, smatraju povoljnim dobivene informacije o napretku u smislu dogovora i pogledu viđanja, odnosno ostvarivanja susreta oca i djeteta, kao i postizanje dogovora u pogledu školovanja, a što je u prethodnim situacijama bilo izazovno. Ukoliko se tužitelj nije uključio u psihijatrijsko liječenje i praćenje, tada ostaju kod prijedloga u odnosu na djelomičnu roditeljsku skrb majke u odnosu na mlt. dijete, a ukoliko je tužitelj u psihijatrijskom tretmanu i da je dao majci suglasnost za upis djeteta u školu i promjenu prebivališta djeteta, kako to navodi tužitelj na ročištu, tada smatraju da bi roditeljska skrb trebala biti zajednička, odnosno ne bi se trebalo isključivati niti jednog roditelja. 

14.   Iz podneska HZSR, PU S. od 26. lipnja 2026. kako su s M. B. obavili razgovor na okolnosti njegova uključivanja u tretman specijalista mentalnog zdravlja, te je isti verbalizirao kako je sukladno prethodnoj uputi ovog tijela obratio se specijalistu mentalnog zdravlja te je kod dr. K. K. K. obavio pregled 27.1.2026., i dostavio nalaz, kako redovno uzima propisanu mu terapiju, te je i sukladno uputi psihijatra učinio psihologijsko testiranje na Klinici za psihijatriju, te se otada svakih trideset dana javlja na redovite kontrole kod dr. K. K., te je ovom tijelu dostavio sve nalaze i obvezao  svaki mjesec po obavljenom pregledu kod psihijatra, nalaze dostaviti ovom tijelu radi provođenja nadzora nad psihijatrijskim praćenjem, pa će ovaj PU putem mjesečnih kontakata sa M. B. na koji se isti obvezao i usuglasio, provoditi nadzor nad psihijatrijskim praćenjem. U slučaju procjene od strane ovog tijela za potrebom određivanja mjere obiteljsko-pravne zaštite M. B. je također iskazao spremnost na daljnju suradnju, a u privitku su dostavili zapisničku izjavu M. B. i njegove specijalističke nalaze. 
 
15.  Iz podneska K. K. K., dr. med. specijalist psihijatar, subspecijalist adiktolog Doma zdravlja B. od 23. srpnja 2026. proizlazi kako je M. B. u psihijatrijskom tretmanu od 27. siječnja 2026. (uz kontrolne preglede 9. travnja 2026., 28. svibnja 2026., 14. srpnja 2026.).

16.    Iz potvrde o visini dohotka i primitaka Porezne uprave V., Ispostava S.  utvrđeno je tužitelj M. B. u 2024.g. ostvario dohodak od nesamostalnog rada ukupnom iznosu 17.634,01 eura, od toga je porez i prirez u iznosu od 1.510,72 eura, te neoporezive primitke u ukupnom iznosu od 3.160,00 eura, dok je u 2023.g.  ostvario dohodak od samostalne djelatnosti u ukupnom iznosu od 6.248,23 eura, da je M. B. upisan u registar poreznih obveznika kao fizička osoba koja obavlja poljoprivrednu djelatnost i ne raspolažu podacima o dohotku u 2025.g., a uvidom u službene evidencije Porezne uprave navedeni posjeduje pokretnine (vozila) osobni automobil marke … … klasa, god. proizvodnja 2006., teretni automobil …, god. proizvodnje 2007., traktor …, god. proizvodnje 2008., traktor … god. Proizvodnje 2012., osobni automobil …, 2017.g., priključno vozilo …, god. Proizvodnje 1997., radni stroj …, god. proizvodnje 2008., traktor …, god. proizvodnje 2006., traktor …, 2013.g, priključno vozilo …, proizv. 1972., osim toga isti je stekao nekretnine stambeni objekt u k.o. C. kuća, zgrada, dvorište i voćnjak, površina 737 m2, te k.o. C. kuća, dvorište i dvije zgrade, površine 687 m2, dok je iz priležećih izvadaka iz BZP-a OS u V. ZK odjel O. razvidno da je tuženik i vlasnik većeg broja oranica, njiva i voćnjaka (str. 154-204 spis).

17.   Iz potvrde o visini dohotka i primitaka Porezne uprave B. M. od 3.4.2025. utvrđeno je tuženica T. B. od kolovoza do prosinca 2023. ostvarila dohodak od nesamostalnog rada ukupnom iznosu od 692,00 eura, u 2024.g. je ostvarila dohodak nesamostalnog rada ukupnom iznosu od 1.899,63 eura, od toga porez i prirez 143,75 eura, te neoporezive primitke u iznosu od 111,43 eura, dok je od siječnja do veljače 2025. ostvarila dohodak od 532,88 eura, te neoporezivi primitak 56,52 eura.

18.    Na ročištu održanom 11. rujna 2026. pun. tužitelja-protutuženika (dalje: tužitelja) navodi da ostaje kod tužbe i tužbenog zahtjeva. S obzirom da je mlt. dijete Š. krenuo u 1. razred OŠ predlaže da se osobni odnosi s ocem ostvaruju svaki drugi vikend od petka poslije škole djeteta do nedjelje u 18 sati na način da će otac doći po dijete u školu i vratiti ga do 18 sati u nedjelju na adresu majke. Predlaže da dijete s ocem provodi i jednu polovicu zimskih školskih praznika, proljetnih, kao i ljetnih, rođendane i blagdane naizmjence kod jednog i drugog roditelja. Napominje da otac preko 3.g. nije kontinuirano provodio vrijeme sa Š., te predlaže da ove Božićne blagdane Š. provede s ocem, a dalje naizmjenično. Obzirom da se otac bavi poljoprivredom predlaže da Š. s ocem za vrijeme ljetnih školskih praznika provede mjesec kolovoz. S obzirom da je tužitelj u redovitom psihijatrijskom tretmanu, predlaže da roditeljska skrb nad mlt. djetetom bude zajednička. Otac je počeo redovito plaćati za uzdržavanje djeteta iznosom od 250 eura mjesečno uplatom na račun majke djeteta, a dokaz o tome prilaže u spis, te predlaže da otac i dalje doprinosi za uzdržavanje djeteta navedeni iznosom od 250 eura mjesečno.

18.1.   Pun. tuženice-protutužiteljice (dalje: tuženice) navodi da ostaje kod odgovora na tužbu i protutužbu uređenog podneskom od 1.9.2025., kao i svih drugih podnesaka, a ostaje kod predloženih dokaza. U odnosu na roditeljsku skrb predlaže da majka samostalno ostvaruje roditeljsku skrb samo u području obrazovanja i zdravlja, a što obrazlaže time da je prvenstveno dosadašnjim konkretnim postupanjem otac sva postupanja koja je i sam potvrdio, a odnose se na odbijanje davanja suglasnosti za vrtić i predaju cjepne knjižice majci, ta postupanja povezao isključivo sa svojim odnosom sa majkom djeteta kao svojom bračnom partnericom iz čega jasno proizlazi da otac još uvijek nije u stanju razdvojiti partnerski od roditeljskog odnosa, te smatra da je potrebno spriječiti da obrazovne i zdravstvene potrebe djeteta ponovno ovise o eventualnim nesuglasicama roditelja za koje smatra da su moguće posebice uzimajući u obzir da je i dalje na snazi mjera opreza izrečena tužitelju u odnosu na tuženicu. Uvažava uključivanje oca u psihijatrijski tretman kao i naknadno danu suglasnost oca i iskaz vještaka koji u tim okolnostima dopušta moguće zajedničko skrbništvo, međutim smatra da sud treba ocijeniti je li time uspostavljena trajna i pouzdana suradnja roditelja upravo u ovim područjima a što tvrdi da nije, budući da između istih nema komunikacije zbog mjere opreza. U odnosu na osobne odnose navodi da je nesporno da je Š. krenuo u 1. razred OŠ zbog čega dosadašnji petak od 8-18 sati nije usklađen sa nastavom te je onda iskazuje da su suglasni da otac viđa dijete od petka nakon nastave ali na način da dijete preuzme kao i do sada iz kućanstva majke, te da ga vrati do nedjelje u 17 sati, te pojašnjava 17 sati iz razloga što dijete od idućeg dana kreće u školu te se za istu mora pripremiti. Suglasna je da dijete provodi pola proljetnih i zimskih praznika kod oca, također praznike i blagdane koje traju 2 dana da provodi jedan dan kod oca a drugi kod majke što je predloženo na način da blagdane kao Božić i drugi dan Božića i Badnjak, kao i Uskrs i Uskrsni ponedjeljak provodi na način da jedan dan bude kod oca, a drugi kod majke, dok u odnosu na ljetne blagdane smatra da dijete treba i može provesti s ocem u kontinuitetu maksimalno 10 uzastopnih dana u mjesecu kolovozu, a uzimajući u obzir sve dosadašnje okolnosti koje su utvrđene tijekom ovog postupka, a to je da u protekle 3.g. nije uspostavljen kontinuitet duljih višednevnih boravaka s ocem, te smatra da je potrebno uzeti u obzir i ranije teškoće u odnosu između roditelja, očev priznati prekid komunikacije s majkom, tijekom zadržavanja djeteta 2024.g., preporuku vještaka o psihijatrijskom praćenju, uključivanje oca u psihijatrijski tretman što smatra pozitivnim, ali s druge strane upravo stoga smatra primjerenim period od 10 dana u kontinuitetu za boravak s ocem. U odnosu na eventualno veće proširenje od 30 dana kako predlaže tužitelj smatra da bi tada bilo potrebno ponovno zatražiti očitovanje vještaka budući se isti o tome nisu očitovali jer isti takav zahtjev nije bio niti postavljen kao predmet vještačenja. U odnosu na uzdržavanje ostaje kod zahtjeva od 400 eura mjesečno, navodi da potvrde Porezne uprave za 2024.g. iskazuju dohodak od 17.600 eura što bi zahtijevalo razjašnjenje očevog iskaza od 1000 eura prihoda. Smatra da sud treba cijeniti imovinu tužitelja gdje prema iskazu tužitelja isti obrađuje 120 ha zemljišta i uzgaja oko 30 grla goveda, a sama Porezna uprava je evidentirala veći broj vozila poljoprivrednih  vozila te stjecanja nekretnina. Ne izjednačava poslovnu dobit društva s osobnim prihodom ali traži potpuno utvrđivanje tužiteljevih mogućnosti. Ostaje kod dokaznih prijedloga te predlaže pribavit Porezne podatke za 2025., podatke o poljoprivrednim potporama, podatke o površinama i stočnom fondu, financijske izvještaje društva i isplate tužitelju, popis dugotrajne imovine, od zemljišnoknjižnog odjela izvatke za nekretnine u vlasništvu ili suvlasništvu tužitelja sa površinama, iz katastarskog ureda podatke za identifikaciju zemljišta, godišnje financijsko izvješće društva B. za 2025.g., a nakon čega predlaže dopunski saslušati oca na ove okolnosti. Također, predlaže dopunski saslušati majku u aktualnim potrebama djeteta, budući je isto krenulo u školu. Smatra da sud treba uzeti u obzir novu odluku o tablici koje je stupilo na snagu. Tužitelj trenutno doprinosi iznos od 250 eura unazad nekog vremena s tim da prvih pola ili više godine nakon prestanka bračne zajednice nije doprinosi ništa. Sve uplate koje je tužitelj izvršio nisu sporne, ali imajući u vidu aktualne potrebe djeteta i mogućnosti oca, smatra da je potrebno provesti dokaze kako je navedeno.

18.2.   Pun. tužitelja navodi da ukoliko sud prihvati prijedlog  pun. tuženice da dijete za vrijeme Božićnih i Uskršnjih blagdana jedan dan provede s ocem, a drugi dan s majkom ili obrnuto da u tom slučaju otac dođe po dijete na adresu majke, a da nakon boravka djeteta kod oca majka dođe po dijete na adresu oca i vrati ga kući da ne bi otac taj dan proveo u vožnji djeteta, a potom i vraćanju na svoju adresu.

18.3.   Pun. tuženice smatra da je cjelokupan teret odgoja djeteta i skrbi o djetetu kako unazad zadnje 3.g. isključivo na majci a s obzirom na načine viđanja i dalje će biti na majci i smatra da je neprihvatljivo da majka pored svih obveza koje njoj padaju na teret u vidu svakodnevne roditeljske skrbi prema djetetu treba preuzeti još na sebe i teret odvoženja djeteta ocu kojem je to jedina obveza vezana za dijete, niti ga otac odvodi na izvanškolske aktivnosti s obzirom na udaljenost, niti kod liječnika, niti školu, niti kod logopeda, niti svakodnevno skrbi o prehrani.

19.   Na temelju ocjene svakog dokaza zasebno i svih dokaza zajedno, kao i na temelju rezultata cjelokupnog postupka, a sukladno odredbi članka 8. Zakona o parničnom postupku ("Narodne novine" broj 53/91., 21/92., 111/99., 88/01., 117/03., 88/05., 2/07., 84/08., 123/08., 57/11., 148/11., 25/13., 89/14. i 70/19.; dalje: ZPP), a u vezi s člankom 346. ObZ-a, odlučeno je kao u izreci presude. 

20.      U članku 7. ZPP-a određeno je da su stranke dužne iznijeti činjenice na kojima temelje svoje zahtjeve i predložiti dokaze kojima se te činjenice utvrđuju, a u članku 219. istoga Zakona da je u parnici svaka stranka dužna iznijeti činjenice i predložiti dokaze na kojima temelji svoj zahtjev ili kojim pobija navode i dokaze protivnika. Prema članku 221.a. ZPP-a određeno je da ako sud na temelju izvedenih dokaza (članak 8.) ne može sa sigurnošću utvrditi neku činjenicu o postojanju činjenice zaključit će primjenom pravila o teretu dokazivanja.

21.	Među parničnim strankama nije nesporno da su odnosi u braku teško i trajno poremećeni dulje vrijeme, faktična bračna zajednica je prestala krajem srpnja 2023. od kada ne žive zajedno i njihov brak postoji samo formalno, tužitelj i tuženica ustraju u zahtjevu da se njihov brak razvede. 
   
22.	Naime, sukladno članku 31. ObZ-a, bračni drugovi su dužni, između ostaloga, održavati skladne bračne i obiteljske odnose, a člankom 51. ObZ-a određeno je da će sud razvesti brak ako utvrdi da su bračni odnosi teško i trajno poremećeni (točka 2.), te ako je od prestanka bračne zajednice protekla godina dana (točka 3.) Tužitelj je podnošenjem tužbe i svojim iskazom izrazio svoj stav da više ne želi biti u toj bračnoj zajednici, u kojoj su odnosi teško i trajno poremećeni dulje vrijeme da stranke ne žive zajedno, što potvrđuje i tužiteljice, pa njihov brak postoji samo formalno, te su ustrajali u svom zahtjevu da se njihov brak razvede.
23.	Kako su odnosi u braku stranaka teško i trajno poremećeni dulje vrijeme, i njihov brak postoji samo formalno, sud smatra osnovanim zahtjev stranaka za razvod braka, slijedom čega je brak stranaka razveden temeljem članka 51. stavak 1. točka 2. i 3. ObZ-a, kao pod točkom I. izreke presude.

24.   U ovom sporu o roditeljskoj skrbi prije svega je potrebno u skladu s načelom prvenstvene zaštite dobrobiti i prava djeteta (čl. 5. ObZ-a) odlučiti s kojim će roditeljem dijete stanovati, a u svrhu pribavljanja dodatne stručne podloge (pored mišljenja Hrvatskog zavoda za socijalni rad, Područni ured O.) za tu odluku je provedeno psihijatrijsko-psihologijsko vještačenje, kako je to naprijed obrazloženo. 

25.    Naime, tijekom postupka, provedenim vještačenjima, ali i stručnim obradama po djelatnicima HZSR, PU S. i PU B. M., nesporno je utvrđeno da se u konkretnom slučaju radi o visoko konfliktnom razvodu roditelja, prožetim međusobnim sukobima u nazočnosti mlt. Š., nastojeći svaki sebe prikazati kao boljeg roditelja uz optužbe drugog kao neadekvatnog roditelja, odnosno roditelji su ovakvim ponašanjem propustili zaštiti svoje mlt. dijete, te su ugrozili pravo djeteta da odrasta u sigurnom i stabilnom okruženju, mlt. dijete stanuje s majkom, koja je u određenom trenutku zaštitila dijete, kada je otac djeteta ponovio nasilje prema njoj, te je isti za počinjena kaznena djela na štetu tuženice i osuđen, i u odnosu na nju mu je na snazi mjera opreza zabrane uznemiravanja, dok je vještačenjem u bitnome utvrđeno kako kod djeteta postoji pozitivan emocionalni stav prema oba roditelja, te isto tako oba roditelja prema djetetu, pa iako kod oba roditelja postoji sklonost manifestaciji psihopatologije pri izloženosti stresnim situacijama, vještaci smatraju da oba roditelja imaju zadovoljavajuće roditeljske kapacitete koje donekle ograničava njihova psihopatologija, kod oca je s obzirom na opisanu psihopatologiju stanje zahtjevnije te je indicirano psihijatrijsko praćenje te po potrebi i psihijatrijski tretman, a kod majke se radi o psihopatologiji reaktivnog tipa, što znači, ukoliko ne bude izložena dodatnim znatnijim stresovima, da ta simptomatologija neće recidivirati, s tim što je kod majke  pozitivno što ima sačuvan uvid u svoje psihičko stanje i sama je tražila psihijatrijsku pomoć, dok će problem s uvidom biti  problematičniji kod oca, te se preporuča zahtijevati provođenje psihijatrijskog praćenja kod njega, a kako je to naprijed detaljno obrazloženo.

26.    Sud je prihvatio nalaz i mišljenje sudske vještakinja iz područja psihologije D. Š. i sudskog vještaka iz područja psihijatrije, I. P., kao i zaključno zajedničko mišljenje vještaka, ocjenjujući da su dani objektivno, nepristrano i u skladu s pravilima struke, vještaci su argumentirano, jasno i detaljno obrazložili kako u pisanom nalazu i mišljenu, tako i usmeno na raspravi, da je aktualno najbolje za mlt. dijete da stanuje sa majkom, da ostvaruje osobne odnose s ocem, da bi roditeljska skrb trebala biti zajednička, odnosno ne bi se trebalo isključivati niti jednog roditelja (tužitelj je u psihijatrijskom tretmanu kod dr. K. K. K. spec. psihijatar, te je dao majci suglasnost za upis djeteta u školu i promjenu prebivališta djeteta), a osim toga i sama majka je prilikom saslušanja predložila da roditelji zajednički ostvaruju roditeljsku skrb nad mlt. Š. 
 
27.   Naime, vještaci kao osobe koje na temelju svog stručnog znanja iznose svoja zapažanja o predmetu vještačenja (nalaz) i svoje zaključke o određenim činjenicama izvedene na temelju rezultata toga ispitivanja (mišljenje), pa su vrlo detaljno izložili podatke o svemu što su zapazili i otkrili vještačenjem, odnosno podatke o činjenicama koje su od važnosti za ovaj postupak, radi čega je nalaz, kako je to kroz ranija utvrđenja izloženo, potpun i objektivan navod utvrđenog činjeničnog stanja, a što je ostvareno kroz sveobuhvatnu i detaljnu psihologijsku-psihijatrijsko obradu,  kojom su pribavljeni traženi podaci i na tim podacima precizno i jasno utemeljeno mišljenje kao stručna ocjena vještaka o zapaženim činjenicama, slijedom čega su vještaci, polazeći od utvrđenih podataka u spisu psihologijske procjene koja je uključivala individualne psihologijsku procjene svakog roditelja i mlt. djeteta (kliničko-forenzički intervju, psihologijski testovi, opservacija ponašanja), te procjenu i opservaciju interakcija djeteta sa svakim roditeljem, kao psihijatrijskog pregleda roditelja i mlt. djeteta, dali odgovore na pitanja glede roditeljskih kapaciteta, podobnosti i motiviranosti za život s mlt. djetetom, međusobnih odnosa roditelja, te roditelja s djetetom, temeljili svoj nalaz i mišljenje kao i zajedničko mišljenje.

28.   Iskazi stranaka su razložni i uvjerljivi u dijelu u kojem iskazuju o vlastitim socijalno-financijskim obiteljskim prilikama. U preostalom dijelu, tj. glede svega ostalog što se može reflektirati na odluku s kojim će roditeljem mlt. Š. stanovati, iskazi tužitelja i tuženice su pristrani, tendenciozni i upravljeni na diskreditiranje drugog roditelja i bolje vlastito pozicioniranje. 

29.    Sukladno odredbama članka 413. ObZ-a, sud je u ovoj pravnoj stvari u obvezi odlučiti s kojim će roditeljem dijete stanovati, o ostvarivanju roditeljske skrbi i osobnih odnosa djeteta s roditeljem, te o uzdržavanju djeteta. Obiteljski zakon propisuje da roditeljsku skrb čine odgovornosti, dužnosti i prava roditelja, u svrhu zaštite i promicanja djetetovih osobnih i imovinskih prava te dobrobiti, kao i da su roditelji dužni ostvarivati roditeljsku skrb u skladu s djetetovim razvojnim potrebama i mogućnostima (čl. 91). 

30.     Odredba članka 104. ObZ-a propisuje zajedničko ostvarivanje roditeljske skrbi, pa tako u stavku 2. istog članka propisano je da "Kad roditelji ne žive zajedno dužni su  ostvarivanje roditeljske skrbi sporazumno urediti  planom o  zajedničkoj roditeljskoj skrbi iz čl. 106. ovoga Zakona". Tom prilikom sporna pitanja su roditelji dužni pokušati riješiti sporazumno (čl. 104. st. 4. ObZ-a). Odredba čl. 105. ObZ-a propisuje samostalno ostvarivanje roditeljske skrbi. U st. 1. istog članka  propisana je mogućnost da samo jedan roditelj samostalno ostvaruje roditeljsku skrb potpuno, djelomice ili u odnosu na odlučivanje o  određenom bitnom pitanju u vezi s djetetom uz  istodobno ograničavanje drugog roditelja na ostvarivanje roditeljske skrbi u tom djelu  samo na temelju sudske odluke u skladu s djetetovom dobrobiti.  Čl. 105. st. 3. ObZ-a propisano je da   jedan roditelj samostalno ostvaruje roditeljsku skrb na temelju sudske odluke ako roditelji nisu  postigli Plan  o zajedničkoj roditeljskoj skrbi ili sporazum tijekom sudskog  postupka, pri čemu je sud dužan posebno voditi računa koji   je od roditelja spreman na suradnju i sporazum o zajedničkoj roditeljskoj skrbi sukladno članku 416. stavak 2. i 3. ObZ-a. Prema  članku 105. stavak 4. ObZ-a "Roditelj koji se protivi  zajedničkom ostvarivanju roditeljske skrbi, odnosno sklapanju plana o zajedničkoj roditeljskoj skrbi ili sporazumu dužan je dokazati da zajednička roditeljska skrb nije za dobrobit djeteta, u protivnom sud može samostalno ostvarivanje roditeljske skrbi povjeriti drugom roditelju ako je to u skladu s dobrobiti djeteta". Prema stavku 5. istog članka kad sud donosi odluku o samostalnom ostvarivanju roditeljske skrbi, u tom slučaju odredit će hoće li roditelj koji samostalno ostvaruje roditeljsku skrb sam zastupati dijete u bitnim osobnim pravima ili  uz suglasnost drugog roditelja sukladno čl. 100. istog Zakona. 

31.  Nadalje, sukladno članku 12. Konvencije o pravima djeteta, dijete ima pravo na slobodno, bez ičijih utjecaja, izražavanje mišljenje o svim pitanjima koja se na njega odnose i dijete se ne smije izlagati emocionalno zlostavljajućem pitanju s kim želi živjeti. U smislu odredbe iz članka 86. stavak 2. ObZ-a, u svim postupcima u kojima se odlučuje o nekom djetetovom pravu ili interesu dijete ima pravo na prikladan način saznati važne okolnosti slučaja, dobiti savjet i izraziti svoje mišljenje te biti obaviješteno o mogućim posljedicama poštivanja njegova mišljenja. Mišljenje djeteta uzima se u obzir u skladu s njegovom dobi i zrelošću, a u konkretnom slučaju mlt. dijete je iznijelo svoje mišljenje, kako voli i mamu i tatu, htio bi da bude ovako (u smislu da bi htio stanovati s majkom, a oca viđati vikendom), a kako je to propisano člankom 360. stavak 1. i 3. ObZ-a., sud smatra da je u interesu mlt. Š. da mu se omoguće uvjeti odgoja i odrastanja uz jednaku prisutnost i vodstvo oba roditelja, vodeći se potrebama djeteta za pravilnim i zdravim psihološkim i psihofizičkim rastom i sazrijevanjem; slijedom čega se sud rukovodio  prije svega interesom i dobrobiti mlt. djeteta, kao jednim od osnovnih načela obiteljskog prava i odlučio temeljem mišljenja osoba koje imaju stručna znanja, odnosno vještaka.

32.   Sud je uvažavajući nalaz i mišljenje vještaka, kao i njihovo zajedničko mišljenje, kako je to naprijed detaljno obrazloženo, a imajući u vidu najbolji interes maloljetnog Š., da oba roditelja trebaju imati zajedničku podijeljenu roditeljsku skrb nad mlt. Š., budući je tužitelj dokazao da je u redovnom psihijatrijskom tretmanu, a osim toga je na zahtjev majke dao suglasnost za upis djeteta u školu i promjenu prebivališta djeteta. To tim više kada se uzme u obzir da oba roditelja žele u što većoj mjeri sudjelovati u djetetovom životu, a činjenica da djetetovi roditelji ne žive u zajednici za sobom ne povlači i posljedicu gubitka bilo kojeg od roditelja iz njezinog života, a ističe se kako je i sama majka prilikom saslušanja predložila da roditelji zajednički ostvaruju roditeljsku skrb u odnosu na mlt. Š. 

33.     Odluka suda motivirana je prije svega najboljim interesom maloljetnog Š., a njegov najbolji interes je kao i onaj svakog djeteta, sudjelovanje oba roditelja u svakodnevnom životu. Roditelji bi trebali uložiti pojačane napore kako bi postigli adekvatnu suradnju, jer upravo njihova suradnja je nužan preduvjet za djetetovo sretno odrastanje. Do sada je ta suradnja bila otežana, te roditelji trebaju promijeniti dosadašnje obrasce ponašanja, u protivnom čine nemjerljivu štetu djetetu i njegovoj budućnosti. Roditelji ne smiju miješati partnerski odnos s roditeljskim odnosom, te svaka odrasla osoba uključena u djetetov život, a posebno djetetovi roditelji, trebali bi raditi na tome da mu olakšaju životnu situaciju, a ne produbljivati konflikt roditelja, oba roditelja vole svoje dijete i žele za njega sve najbolje, pa zbog toga trebaju raditi na međusobnoj suradnji i dogovaranju o pitanjima od značaja za mlt. dijete, bez obzira na to što oni osjećaju jedno prema drugom.

34.      Sud je mišljenja da će se aktualni konflikt između stranaka, tijekom vremena i učinkom vremena smanjiti, jer je prvenstveno u interesu pravilnog odgoja i razvoja djeteta da oba roditelja iznađu načina da njihova međusobna komunikacija bude što bolja i korektnija. U interesu je pravilnog odgoja djeteta da roditelji spoznaju negativan učinak konfliktnih odnosa na razvoj djeteta, te da dijete ne treba opterećivati sa konfliktima kojima ono nije krivo, jer će u suprotnom negativni i nekvalitetni međusobni odnosi roditelja reflektirati na razvoj djeteta. Roditelji moraju biti svjesni da svojim međusobnim konfliktnim ponašanjem samo škode razvoju djeteta, a dijete posebice u toj dobi, u kojoj se oblikuje prirođena osobnost, koja utječe na sposobnost ponašanja i stavova na kojima će dijete graditi svoj život, pa djetetu treba mir i spoznaja da ima oba roditelja, koji svoje ponašanje trebaju dovesti u granice civiliziranog i prilagoditi ga ostvarenju interesa djeteta.

35.     Slijedom navedenog, a rukovodeći se zaštitom najboljeg interesa i dobrobiti mlt. djeteta i odredbom članka 3. Konvencije o pravima djeteta (Narodne novine, Međunarodni ugovori 12/93, 20/97), a uvažavajući prvenstveno najbolji interes maloljetnog djeteta Š. B., sud je utvrdio da je za dobrobit maloljetnog djeteta da i nadalje stanuje sa svojom majkom na njezinoj adresi stanovanja, a kako je to odlučeno pod točkom II. izreke, da roditelji zajednički i sporazumno ostvaruju roditeljsku skrb nad mlt. djetetom kao pod točkom III. izreke, te u smislu odredbe članka 3. Konvencije o pravima djeteta i članka 4. Konvencije o kontaktima s djecom, da mlt. dijete s ocem ostvaruje osobne odnose kako je to pobliže opisano pod točkom IV. izreke presude (uz obvezu oca na daljnje psihijatrijsko liječenje i praćenje), jer se samo redovnim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi, odnosno s ocem. Radi ostvarenja što boljih i kvalitetnijih kontakata djeteta s ocem očekuje se da se otac pridržava sudske odluke, da korigira svoje ponašanje prema majci djeteta i u prisutnosti mlt. djeteta, a očekuje se i da majka djeteta, doprinese da se osobni odnosi i druženje oca s djetetom što kvalitetnije realiziraju. 

35.1.  Kako se u ovom postupku odlučuje o ostvarivanju osobnih odnosa mlt. Š. s ocem, valja ukazati i na odredbu članka 417. ObZ-a, u kojoj između ostalog je propisano upozorenje roditeljima o pravnim posljedicama nepoštivanja obveze omogućavanja ostvarivanja osobnih odnosa djeteta s drugim roditeljem i to mogućnost izricanja novčane kazne u iznosu do 3980,00 eura, mogućnost izricanja zatvorske kazne od jednog dana do šest mjeseci, te mogućnost promjene odluke s kojim će roditeljem dijete stanovati.

35.2.   Napominje se kako će moguće zbog promijenjenih životnih okolnosti postojati potreba da se roditelji dogovaraju o drugačijem načinu i vremenu održavanja osobnih odnosa djeteta i roditelja, te da se sve životne situacije ne mogu obuhvatiti sudskom odlukom, a pri tome roditelji moraju voditi računa o dobrobiti svoje djece koja imaju pravo uživati skrb i jednog i drugog roditelja, te da sud minimalno intervenira u odnose roditelja i djeteta kada je to nužno, te da su sve bitne stvari za dijete roditelji dužni rješavati sporazumno (članak 6. ObZ-a).

36.     Nadalje, odredbom članka 288. stavak 1. ObZ-a propisano je da su roditelji prvi dužni uzdržavati svoje maloljetno dijete, da se radno sposoban roditelj ne može osloboditi dužnosti uzdržavanja maloljetnog djeteta.

37.  Odredbom članka 307. stavak 1. ObZ-a propisano je da će u sporu o uzdržavanju sud utvrditi ukupan iznos sredstava potrebnih za uzdržavanje, a u stavku 2. da će pri procjenjivanju potreba uzdržavane osobe sud uzeti u obzir njezine prihode, imovinsko stanje, sposobnost za rad, mogućnost zaposlenja, zdravstveno stanje, te druge okolnosti o kojima ovisi odluka o uzdržavanju, a stavku 3. da će sud pri procjenjivanju mogućnosti osobe koja je dužna uzdržavati uzeti u obzir njezino imovinsko stanje, sva njezina primanja i stvarne mogućnosti stjecanja povećane zarade, njezine vlastite potrebe i druge zakonske obveze uzdržavanja. 

38.	Odredbom članka 310. stavak 1. ObZ-a je propisano da roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu, a roditelj koji ne stanuje s djetetom obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja, a u stavku 2. da svakodnevna skrb o djetetu smatra se jednakovrijednom zadovoljavanju materijalnih potreba djeteta u obliku novčanog uzdržavanja.

39.	Odredbom članka 311. stavak 1. ObZ-a je propisano da ukupne materijale potrebe djeteta koje sud utvrđuje u parničnom postupku odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovom zdravlju i druge slične troškove, a u stavku 2. da ukupne materijale potrebe djeteta određuju se prema životnom standardu roditelja koji ima obvezu plaćanja uzdržavanja.

40.	Odredbom članka 313. stavak 1. ObZ-a je propisano da ukupne mogućnosti roditelja obveznika uzdržavanja koje sud utvrđuje u parničnom postupku odnose se na prihode i imovinsko stanje roditelja koji ima obvezu plaćati uzdržavanje u vrijeme kad se uzdržavanje određuje, u stavku 2. da roditelj koji ima obvezu plaćati uzdržavanja dužan je prikazati ukupne neto prihode u koje ulaze sva stalna i privremena novčana primanja,  a u stavku 5. da novčane obveze roditelja obveznika uzdržavanja uzimaju se u obzir samo u iznimnim slučajevima ako traju dulje vrijeme i ako su nužne za zadovoljenje osnovnih životnih potreba.

41.   Odredbom članka 314. stavak 1. ObZ-a je propisano da će ministar nadležan za poslove socijalne skrbi odlukom odrediti minimalne novčane iznose koji predstavljaju minimum iznosa ukupnih materijalnih potreba za mjesečno uzdržavanje maloljetnog djeteta, koje je dužan platiti roditelj koji ne stanuje s djetetom.

42.   U vrijeme podnošenja tužbe mlt. Š. je bio u dobi od 5 godina (r. ...) i na snazi je bila Odluka o minimalnim novčanim iznosima potrebnim za mjesečno uzdržavanje djeteta („Narodne novine“ broj 49/2024), stupila na snagu 27. travnja 2024., roditelj s kojim dijete ne stanuje dužan plaćati mjesečno za dijete uzrasta do 6 godina iznos od minimalno iznosi 195,16 eura (17% prosječne neto plaće),  dok je u vrijeme donošenja odluke mlt. Š. je u dobi od 7 godina, prema Odluci Ministarstva rada, mirovinskog sustava, obitelji i socijalne politike o minimalnim novčanim iznosima potrebnim za mjesečno uzdržavanje djeteta („Narodne novine“ broj 66/2026) na snazi od 25. lipnja 2026. godine, roditelj s kojim dijete ne stanuje dužan je plaćati mjesečno za dijete u dobi od 7 do 12 godina minimalni novčani iznos od 290,00 eura (20 % prosječne neto plaće).

43.   Nadalje, ovaj sud imao je u vidu odredbu članka 3. Konvencije o pravima djeteta („Narodne novine“ – Međunarodni ugovori 12/93 i 20/97) koja propisuje da interesi djeteta trebaju imati prednost, te odredbu članka 27. Konvencije o pravima djeteta prema kojoj odredbi svakom djetetu treba priznati pravo na standard življenja primjeren djetetovu tjelesnom, duševnom, duhovnom, ćudorednom i društvenom razvoju, a roditelji su u prvom redu odgovorni osigurati, unutar svoje sposobnosti i novčanih mogućnosti, životne uvjete nužne za djetetov razvoj.

44.   Prema odredbi članka 314. stavak 3. točka 1. ObZ-a propisano je da iznimno od stavka 2. istog članka, potrebe maloljetnog djeteta za uzdržavanje mogu se utvrditi u iznosu nižem od zakonskog minimuma, ali ne manje od jedne polovice zakonskog minimuma ako je obveznik uzdržavanja dužan uzdržavati dvoje ili više djece. 

45.   U smislu odredbe članka 307. stavak 1. i članka 311. ObZ-a sud je utvrdio ukupan iznos sredstava potrebnih za uzdržavanje mlt. Š. od najmanje 400,00 eura mjesečno, a odnose se na troškove stanovanja, prehrane, odijevanja, higijene, troškova za potrebe škole, izvanškolskih aktivnosti, za potrebe ličenja i druge potrebe primjerene njegovoj dobi. Pri ocjenjivanju mogućnosti oca za uzdržavanje sud je iz provedenog postupka utvrdio kako nema zakonske obveze uzdržavanja drugih osim mlt. Š., sada živi u obiteljskoj kući sa roditeljima, vlasnik je dvije kuće, većeg broja oranica, njiva, voćnjaka, zaposlen je u vlastitom OPG-u, bavi se ratarstvom i stočarstvom, prema njegovim navodima obrađuje 120 ha zemlje, vlasnik je oko 30 ha zemlje koju obrađuje i 30 grla stoke, a osim toga je i vlasnik 3 osobna automobila marke … , kao i više traktora, priključnih vozila, radnih strojeva, što proizlazi i iz priležeće dokumentacije. Odlučujući o visini uzdržavanja sud je imao u vidu da se svakodnevna skrb o djetetu smatra jednako vrijednom zadovoljavanju materijalnih potreba djeteta u obliku novčanog uzdržavanja, te da roditelj s kojim dijete stanuje svoj udio u obvezi uzdržavanja ispunjava kroz svakodnevnu skrb o djetetu u smislu odredbe članku 310. ObZ-a.

46.   Naime, maloljetni Š. je u dobi od 7 godine, od faktičnog prekida bračne zajednice roditelja živi sa majkom, pa imajući u vidu potrebe djeteta tog uzrasta, socijalnu anamnezu stranaka i njihove iskaze, te prihode i imovinsko stanje oca, koji nema zakonske obveze uzdržavanja drugih osim mlt. Š., sud smatra primjernim iznosom za uzdržavanje maloljetnog Š., traženi iznos od 400,00 eura mjesečno, koji iznos je otac u mogućnosti doprinositi za uzdržavanje mlt. djeteta, bez ugrožavanja vlastite egzistencije. 

47.   Prema odredbi članka 306. ObZ-a uzdržavanje se može odrediti samo za vrijeme nakon podnošenja zahtjeva za uzdržavanje. 

48.       Prema odredbi članka 308. stavak 3. ObZ-a o uzdržavanju djeteta odlučuje se i u bračnom, maternitetskom odnosno paternitetskom sporu sukladno članka 413. ovoga Zakona te u sporu o roditeljskoj skrbi sukladno članka 409. st. 1. ovoga Zakona.

49.   Prema članku 413. stavak 1. točka 1. ObZ-a sud će odlučiti po službenoj dužnosti s kojim će roditeljem dijete stanovati, o ostvarivanju roditeljske skrbi i osobnih odnosa djeteta s roditeljem te uzdržavanju djeteta: odlukom kojom se utvrđuje da brak ne postoji ili se poništava ili razvodi te u drugim slučajevima razdvojenog života roditelja.

50.    Stoga je doprinos uzdržavanja mlt. djeteta koji je naložen ocu određen od dana podnošenja tužbe za razvod braka 8. studenoga 2024. pa ubuduće dok za to budu postojali zakonski uvjeti,  a ne od dana podnošenja protutužbe  tuženice (18. ožujka 2025.), tim više što je tužitelj u toj tužbi zatražio da tuženica doprinosi uzdržavanju djeteta od podnošenja tužbe pa ubuduće, dok u odnosu na razdoblje od 1. kolovoza 2023., kada je prestala faktična bračna zajednica roditelja, napominje se da se radi o uskraćenom uzdržavanju mlt. djeteta, te da je za takav zahtjev radi uskraćenog uzdržavanja aktivno legitimirano mlt. dijete, a ne roditelj, kako je to i propisano odredbom članka 289. ObZ-a. 

51.   Slijedom izloženog, a na temelju odredbi članka 307., 309., 310., 311., 313. i 314. stavak 1. i 2. ObZ-a, te članka 3. Konvencije o pravima djeteta, odlučeno je o doprinosu tuženice za uzdržavanje kao pod V. izreke, dok je tužbeni zahtjev majke mlt. djeteta u dijelu za plaćanje uzdržavanja počev od 1. kolovoza 2023. do 8. studenoga 2024. odbijen kao neosnovan, kako je navedeno u točki VI. izreke presude. 

52.      Odluka o kamatnom potraživanju temelji se na odredbi članka 29. stavak 1. i 2. Zakona o obveznim odnosima („Narodne novine“ broj: 53/91,73/91, 3/94, 107/95, 7/96, 112/99 i 35/05, 41/08, 78/15 i 29/18, 126/21, 114/22, 156/22 i 155/23 - dalje ZOO-a). Naime, dužnik koji zakasni s ispunjavanjem novčane obveze duguje osim glavnice i zateznu kamatu opisanu kao u izreci presude. 

53.      Obzirom na sadržaj tužbe i protutužbe ovom presudom je de facto, ali i de iure odlučeno pod toč. I. do V. (jednako stajalište zauzeto je i u predmetu Županijskog suda u Puli, Poslovni broj: …) bez posebnog odbijanja pojedinih tužbenih i protutužbenih zahtjeva.

54.   Ističe se da sukladno odredbi članka 409. stavak  2. u vezi s člankom 408. i 426. ObZ-a u postupku u kojem se odlučuje o roditeljskoj skrbi, ostvarivanja osobnih odnosa djeteta s roditeljem i uzdržavanju djeteta, sud nije vezan zahtjevima stranaka.

55.	U odnosu na parnične troškove sud je sukladno odredbi članka 366. stavak 1. ObZ-a, a koja propisuje da o troškovima postupka u statusnim stvarima sud odlučuje slobodno vodeći računa o okolnostima slučaja i o ishodu postupka, odlučio da svaka stranka snosi svoje parnične troškove, s obzirom na činjenicu da se ovaj postupak vodio u interesu obje stranke i maloljetnog djeteta. Naime, u ovakvim sporovima nemoguće je odrediti tko je uspio u postupku, jer je pravo i u konačnici želja stranaka da se njihov brak razvede i da se donese odgovarajuća odluka o roditeljskoj skrbi, a slijedom čega nema strane koja je uspjela u postupku, odnosno one koja je izgubila spor. Posebice u konkretnom slučaju kada sud nije u potpunosti usvojio zahtjev niti jedne od stranaka. Stoga se ocjenjuje opravdanim da svaka stranka snosi svoj trošak, kako je odlučeno pod točkom VII. izreke presude.

56.	Slijedom navedenog odlučeno je kao u izreci presude.

U Osijeku, 20. listopada 2026.
                              Sutkinja                                                                                                                                   
                          Jadranka Oroz  






UPUTA O PRAVNOM LIJEKU:

Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu. 
Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.

